ЧАНИЛ Т1ИНЧ1.

Дир берал берцинаб муг1рул чанил т1инч1,

Чан бат1ияб къодай дуда дандч1валеб?

Дир лага ч1урканаб гургинаб бурут1,

Бач1араб ургъелалалъ г1униладай мун?

Дунялальул г1азаб дандеги гьабун,

Г1ажиз хут1иладай г1азул г1ансазукь?

Г1урччинаб харида т1адги басандун,

Т1огьольдай т1амила берцинаб г1умру?

Т1аде бач1ун гъачагъ чанабги лъугьун,

Чан х1инкъараб къодай дуда данд ч1валеб?

Ч1урканал лугбазде ишанги гьабун,

Гьаругьин муг1рул ц1ум реч1ч1иладай т1ад?

Дир берал берцинаб муг1рул чанил т1инч1,

Мунг1адай йик1ана ургъел гьеч1ей дун.

Гъугъадана зобал бана чвахун ц1ад ,

Ц1алтун йиччана дун чияр г1айибалъ.

Гьал г1умрудул къоял беричаб бурут1,

Чан маг1идги чурун нухда т1амурал?

Т1огьол байдабазда ясандилаго,

Аск1об лъун батана макруяб гудур.

Дир цо гьари буго муг1рул чанил т1инч1,

Божуге кидаго баг1ар бакъалда.

Къоги хисардула нак1к1ги бач1уна,

Ч1ваге дурго г1умру г1урччин байдабахъ.